Ο **Γιώργος Χ. Παπαδόπουλος** (γεν. Θεσσαλονίκη, 1953) είναι Έλληνας νευροεπιστήμονας και συγγραφέας .Είναι Ομότιμος Καθηγητής στο Αριστοτέλειο Πανεπιστήμιο Θεσσαλονίκης (ΑΠΘ), όπου από το 1981 ερευνά και διδάσκει την κατασκευή και τη λειτουργία του εγκεφάλου.

Σπουδές και ακαδημαϊκές-διοικητικές θέσεις
------------------------------------------

Ο Γιώργος Χ. Παπαδόπουλος είναι πτυχιούχος (1977) της Κτηνιατρικής Σχολής του ΑΠΘ, στην οποία εξελέγη Λέκτορας (1986) μετά από εκπόνηση διδακτορικής διατριβής στην Νευροανατομική. Μετά από διαδοχικές μεταδιδακτορικές εκπαιδεύσεις στις Νευροεπιστήμες σε Αγγλία, Γαλλία, Ηνωμένες Πολιτείες της Αμερικής και Ιαπωνία εξελέγη (1999) Καθηγητής Ανατομικής, Ιστολογίας και Εμβρυολογίας στο Τμήμα Κτηνιατρικής. Διατέλεσε επί πολλά έτη Διευθυντής του Εργαστηρίου Ανατομικής και Ιστολογίας και του Τομέα Δομής και Λειτουργίας των Ζωϊκών Οργανισμών του Τμήματος Κτηνιατρικής, καθώς και Επισκέπτης Καθηγητής στο College of Medicine του University of Illinois at Chicago, U.S.A. προσκεκλημένος επιστήμονας στο Tokyo Metropolitan Institute for Neuroscience, Japan, και ερευνητικός συνεργάτης στο University College London, England.

Παράλληλα, διατέλεσε Πρόεδρος και Γενικός Γραμματέας της Ελληνικής Εταιρείας Νευροεπιστημών, μέλος του Δ.Σ. άλλων επιστημονικών εταιρειών, καθώς και Εθνικός εκπρόσωπος στο European Centre for the Validation of Alternative Methods.

Διδακτικό έργο και ερευνητική δραστηριότητα
-------------------------------------------

Ο Γιώργος Χ. Παπαδόπουλος δίδαξε/διδάσκει α. προπτυχιακά μαθήματα Νευροανατομικής, Ιστολογίας, Βιοηθικής, Βιολογικής Ψυχολογίας/Ψυχοφυσιολογίας και Ανατομικής-Φυσιολογίας σε Τμήματα Κτηνιατρικής, Ψυχολογίας και Γεωπονίας, και β. μεταπτυχιακά μαθήματα Νευροεπιστήμης σε προγράμματα μεταπτυχιακών σπουδών Τμημάτων Ιατρικής, Ψυχολογίας, Παιδαγωγικής, καθώς και σε Διατμηματικά.

Τα ερευνητικά του ενδιαφέροντα αφορούν τη βασική έρευνα της κατασκευής και της λειτουργίας του νευρικού συστήματος, και η τρέχουσα ερευνητική δραστηριότητα εντοπίζεται στη ‘νευρογένεση στον εγκέφαλο του ενήλικου’ και τη ‘χρήση βλαστικών κυττάρων στην αντιμετώπιση παθολογιών του εγκεφάλου’.

Προσκλήθηκε να δώσεις διαλέξεις σε ΗΠΑ, Ιαπωνία, Ισπανία, Τουρκία και σε διάφορες πόλεις της Ελλάδας (Αθήνα, Ηράκλειο, Πάτρα, Λάρισα, Βόλο, Κατερίνη, Κοζάνη, Φλώρινα, Ρέθυμνο,  Θεσσαλονίκη), και να αρθρογραφήσει στα περιοδικά 'Progress in Neurobiology', 'Trends in Neurosciences', 'Scientific American', ‘BHMA Ιδεών’, ‘Athens Review of Books’, ‘Σύναψις’.

Επιστημονική επίβλεψη
---------------------

Ο Γιώργος Χ. Παπαδόπουλος επέβλεψε την εκπόνηση 11 διδακτορικών διατριβών (Γιατρών, Κτηνιάτρων, Βιολόγων, Γεωλόγων και Θεολόγων). Ήταν ή είναι μέλος της Συμβουλευτικής Επιτροπής Ευρωπαϊκών Προγραμμάτων, μέλος της επιστημονικής επιτροπής και κριτής/αξιολογητής αρκετών εθνικών και διεθνών επιστημονικών Οργανισμών ή περιοδικών, Ακαδημαϊκός Υπεύθυνος των Ευρωπαϊκών Προγραμμάτων Erasmus-Socrates, και Ακαδημαϊκός Σύμβουλος του ΔΟΑΤΑΠ και του ΙΚΥ.

Βραβεία και Διακρίσεις
----------------------

Ο Γιώργος Χ. Παπαδόπουλος βραβεύτηκε για την έρευνά του στις Νευροεπιστήμες με βραβείο Ιατρικών Επιστημών του Εμπειρίκειου Ιδρύματος και με βραβείο Επιστημονικής Έρευνας της Σχολής Επιστημών Υγείας του ΑΠΘ. Το ερευνητικό έργο του συγκέντρωσε πολλές διεθνείς αναφορές.

Χρηματοδοτήθηκαν 7 Εθνικά και 3 Διεθνή Ερευνητικά του Προγράμματα και ήταν αποδέκτης υποτροφιών από το Japan Science and Technology Corporation, το Wellcome Trust, το European Science Foundation και το Nuffield Foundation

Κοινωνική-συγγραφική δραστηριότητα
----------------------------------

Ο Γιώργος Χ. Παπαδόπουλος είναι αμπελουργός-οινοποιός , δημοσιεύει συχνά άρθρα κοινωνικού προβληματισμού στον ημερήσιο και περιοδικό τύπο και συμμετέχει ενεργά στην εκλαΐκευση της επιστήμης του εγκεφάλου, με άρθρα και διαλέξεις . 

Έχει συγγράψει αρκετά βιβλία, CD  ή κεφάλαια σε βιβλία:

|  |
| --- |
| **Επιστημονικά βιβλία, CD και κεφάλαια σε βιβλία του Γ. Χ. Παπαδόπουλου** |
| Γ. Χ. Παπαδόπουλος. ***ΚΕΝΤΡΙΚΟ ΝΕΥΡΙΚΟ ΣΥΣΤΗΜΑ του ΑΝΘΡΩΠΟΥ: Από τη δομή στη λειτουργία***. εκδόσεις University Studio Press, 2021. |
| Γ. Χ. Παπαδόπουλος. ***ΕΓΚΕΦΑΛΙΚΕΣ ΑΝΘΡΩΠΟΓΡΑΦΙΕΣ***. εκδόσεις University Studio Press, Θεσσαλονίκη, 2016. |
| Ch. Bekiari, I. Grivas, A. Giannakopoulou, H. Michaloudi-Pavlou, G. Kostopoulos and G. C. Papadopoulos. ***Dentate Gyrus Variation Along Its Septo-Temporal Axis: Structure And Function In Health And Disease**.* In: "DENTATE GYRUS: STRUCTURE, ROLE IN DISEASE AND POTENTIAL HEALTH IMPLICATIONS". Nova Publishers, New York, 2014. |
| G. C. Papadopoulos and H. Michaloudi Pavlou. Μετάφραση στην τουρκική του βιβλίου 'Μικροσκοπική Δομή ιστών και οργάνων του σώματος' υπό τον τίτλο '***Karsilastirmali Histoloji Atlas***' (μεταφρ. Professors Rifat Mutus, Hakan Bozkurt, Abit Aktas), Nobel, 2012. |
| Γ. Χ. Παπαδόπουλος και Η. Δ. Κούβελας. ***ΤΟ ΣΥΜΠΑΝ ΤΩΝ ΕΓΚΕΦΑΛΩΝ***. εκδόσεις University Studio Press, Θεσσαλονίκη, 2011. |
| Γ.Χ. Παπαδόπουλος, Ε. Μιχαλούδη-Παύλου. ***ΜΙΚΡΟΣΚΟΠΙΚΗ ΔΟΜΗ ιστών και οργάνων του σώματος***. εκδόσεις University Studio Press, Θεσσαλονίκη, 2005. |
| Γ.Χ. Παπαδόπουλος. ***ΛΕΙΤΟΥΡΓΙΚΗ ΟΡΓΑΝΩΣΗ του Κεντρικού Νευρικού Συστήματος***. εκδόσεις University Studio Press, Θεσσαλονίκη, 2003. |
| Γ.Χ. Παπαδόπουλος. ***ΙΣΤΟΔΙΣΚΟΣ** / έγχρωμος διαδραστικός άτλας των ιστών του σώματος*. εκδόσεις University Studio Press, Θεσσαλονίκη, 2003. |
| E. R. Kandel και συν.(μετάφραση στην Ελληνική γλώσσα από τους Α. Ν. Καραμανλίδη, Χ. Καζλαρή και Γ. Χ. Παπαδόπουλο). ***Νευροεπιστήμη και Συμπεριφορά***. Πανεπιστημιακές εκδόσεις Κρήτης, Ηράκλειο, 1999. |
| Γ. Χ. Παπαδόπουλος και συν. ***Ο ΕΓΚΕΦΑΛΟΣ ΣΤΟΝ ΧΡΟΝΟ***. Πανεπιστημιακές εκδόσεις Κρήτης, Ηράκλειο, 1997. |
| J.G. Parnavelas and G.C. Papadopoulos. ***Neuroanatomy: A Psychiatric Perspective***. In: Principles and Practice of Biological Psychiatry (ed.T.G.Dinan), Clinical Neuroscience Publishers, London, 1989. |
| J.G. Parnavelas, G.C. Papadopoulos and M.E. Cavanagh. ***Changes in Neurotransmitters During Development***. In: Cerebral Cortex Vol.7 (eds. A. Peters and E.G. Jones), Plenum Press, Νew York, 1988. |
| Γ. Χ. Παπαδόπουλος. ***Στοιχεία Ανατομικής και Φυσιολογίας των Αγροτικών Ζώων***. Εκδοτικός Οίκος Αφών Κυριακίδη, Θεσσαλονίκη, 1989. |

  

Ο Γιώργος Χ. Παπαδόπουλος έχει επίσης εκδώσει αρκετά βιβλία λογοτεχνίας (πεζά και ποίηση), και απολαμβάνει να συνεργάζεται με ξεχωριστούς ανθρώπους    :

|  |
| --- |
| **Λογοτεχνικά βιβλία του Γ. Χ. Παπαδόπουλου** |
| Αρις Γεωργίου, Σάκης Σερέφας, Γ.Χ. Παπαδόπουλος. ***TRIPLE HIP TRIP***, εκδόσεις Κίχλη, 2022 |
| Γ.Χ. Παπαδόπουλος. ***ΚΙΡΚΑΔΙΑ ΟΥΣΙΑΣΤΙΚΑ***. εκδόσεις University Studio Press, 2022. |
| Γ.Χ. Παπαδόπουλος. ***ΜΙΚΡΕΣ ΑΓΓΕΛΙΕΣ και ΕΝΗΛΙΚΑ ΕΠΕΙΔΗ***. εκδόσεις University Studio Press, Θεσσαλονίκη, 2016. |
| Γ.Χ. Παπαδόπουλος. ***ΔΙΩΡΟΦΟΙ ΜΥΘΟΙ***. εκδόσεις Κίχλη, Αθήνα 2016. |
| Γ.Χ. Παπαδόπουλος. ***Ο ΛΟΓΟΣ ΤΗΣ ΠΟΙΗΣΗΣ***. Στο Λόγος και Νόηση, (επιμ. Κ. Πόταγας, Ι. Ευδοκιμίδης), εκδ. συνάψεις , Αθήνα, 2012. |
| Γ.Χ. Παπαδόπουλος. ***ΥΠΟΘΕΣΕΙΣ ΑΛΗΘΕΙΑΣ / Ενδεχόμενα επιστήμης και ανθρώπων***. Πανεπιστημιακές εκδόσεις Κρήτης, Ηράκλειο, 2005. |
| Γ.Χ. Παπαδόπουλος. ***ΔΡΟΜΟΛΟΓΙΑ ΑΝΑΚΥΚΛΩΣΗΣ / ΘΕΩΡΙΕΣ ΦΥΓΗΣ***. εκδόσεις University Studio Press, Θεσσαλονίκη, 2004. |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 634158790512438850797
* **ΕΒΕ**: 49209
* **BiblioNet**: **5163**

 |

 |